
Mgr. Roman Mikuláš, PhD., je absolventom štúdia germanistiky na univerzite v Postupimi (1993-1995), následne učiteľského odboru so špecializáciou na nemecký jazyk a literatúru na Univerzite Komenského v Bratislave (1995-1998). Jeho profesionálne zameranie vytvorilo a formovalo doktorandské štúdium v Ústave svetovej literatúry Slovenskej akadémie vied (1998 – 2002), ale aj viaceré dlhodobé študijné a výskumné pobyty na univerzite vo Viedni. 
Roman Mikuláš pôsobí v Slovenskej akadémii vied od začiatku svojej vedeckej dráhy a za štvrťstoročie svojej aktívnej prítomnosti v literárnovednej komunite sa vypracoval na popredného predstaviteľa tohto odboru na Slovensku aj s medzinárodným ohlasom. 
Už jeho prvá monografia, venovaná dielu neskoršieho nositeľa Nobelovej ceny za literatúru Petra Handkeho, významného predstaviteľa súčasnej rakúskej literatúry, Predpoklady a formy literárnej recepcie – znázornené na príklade poviedky Petra Handkeho Strach brankára pri jedenástke (2007) jasne ukázala, že Mikulášovou ambíciou nie je len interpretačná sonda do tvorby konkrétneho autora, ale ide mu o širšie literárnoteoretické ukotvenie problematiky, ktoré nie je viazané na jednu národnú literatúru či na jeden jazyk. Od problematiky literárnej komunikácie, ktorá má v slovenskej literárnej vede bohatú tradíciu, sa postupne posunul k takým čiastkovým disciplínam a metodologickým postupom literárnej vedy, ktoré boli v slovenskom vedeckom diskurze nové.  Patrí k nim hlavne Mikulášov záujem o literárnovedný konštruktivizmus, empirickú teóriu literatúry, teóriu systémov, teóriu chaosu a kognitívnu literárnu vedu. Mikuláš pritom tvorivo nadviazal najmä na výsledky súčasnej nemeckej literárnej vedy, s ktorou vedie systematický kreatívny dialóg. Slovenská literárna veda mu takto vďačí nielen za vnášanie inovatívnych výskumných impulzov, ale aj za obohatenie svojho pojmoslovia a argumentačných postupov. 
Kľúčovým predmetom Mikulášovho výskumného záujmu je ľudské vedomie a jeho vzťah k medziľudskej komunikácii, teda to, čo v konečnom dôsledku robí človeka človekom. Jeho výskumy tak nadobúdajú univerzálny antropologický rozmer. Je to dobre čitateľné na jeho výskumných témach posledných rokov, ako napríklad výskum metafory, vzťahu literatúry a vedy či stvárnenia choroby v literatúre. Jeho prístup k literárnym fenoménom je výrazne interdisciplinárny. Roman Mikuláš zbližuje literárnu vedu so spoločenskými, dokonca aj s prírodnými vedami. Osobitne sa to prejavuje v záujme o teóriu interdiskurzov a s ňou späté interdiskurzívne konštruovanie reality v literatúre. Literatúra pre Mikuláša neznamená autonómny svet existujúci samoúčelne sám pre seba, literatúra je preňho špecifickou výpoveďou človeka o človeku a o svete, v ktorom sa pohybuje, výpoveďou, ktorá sa neizoluje od iných oblastí poznania, ale ktorá s nimi naopak vedie tvorivý dialóg. 
Roman Mikuláš je autorom niekoľkých monografií a spoluautorom či editorom niekoľkých kolektívnych prác, ktoré vyšli v renomovaných domácich či zahraničných vydavateľstvách a zaznamenali pozoruhodný ohlas vo vedeckej obci, o čom svedčia početné citácie a recenzie. Z prác vydaných na Slovensku treba osobitne spomenúť dielo R. Mikuláš a kol.: Podoby literárnej vedy (2016)., a zo zahraničných prác monografie vydané v spoluautorstve s Andreou Mikulášovou – Diskurse der Kinder- und Jugendliteraturforschung (2011) a Grundfragen der Literaturwissenschaft: Theorien, Methoden, Tendenzen (2011). Z tohto výpočtu nemožno vynechať ani práce vydané v spolupráci s poprednými odborníčkami a odborníkmi zo zahraničia: R. Mikuláš – K. S. Wozonig: Chaosforschung in der Literaturwissenschaft (2009), R. Mikuláš – S. Moser – K. S. Wozonig (eds.): Die Kunst der Systemik (2013), R. Mikuláš – S. Wege (eds.): Schlüsselkonzepte und Anwendungen der Kognitiven Literaturwissenschaft (2016) a R. Mikuláš (ed.): Metaphernforschung in interdisziplinären und interdiskursiven Perspektiven (2020).
Medzi dôležité vedecké aktivity Romana Mikuláša patrí aj editorská práca a koncipovanie i vedenie rôznych projektov. Pre slovenskú literárnu vedu je zásadný jeho internetový projekt Hyperlexikón literárnovedných pojmov (http://hyperlexikon.sav.sk/), ktorý sám inicioval a zastrešuje až do súčasnosti.
Roman Mikuláš sa výrazne podieľal a podieľa na rozvoji literárnej vedy, je významným predstaviteľom literárnovedného myslenia na Slovensku. Zaslúžil sa o prenos viacerých aktuálnych prístupov zo svetovej literárnej vedy do slovenského prostredia a tiež o prezentovanie domácej odbornej scény v medzinárodnom, predovšetkým nemeckojazyčnom kontexte. Jeho vedeckú prácu okrem samotného vedeckého prínosu charakterizuje osobitná schopnosť nadväzovať podnetné spolupráce, vytvárať a viesť vedecké tímy, čo je tiež mimoriadne obohacujúce pre literárnovedné výskumy na Slovensku. 

